CELEX: 32021R0591
Language: el
Date: 2021-04-12 00:00:00
Title: Εκτελεστικός κανονισμός (ΕΕ) 2021/591 της Επιτροπής της 12ης Απριλίου 2021 για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [«Χαλλούμι» (Halloumi)/«Hellim» (ΠΟΠ)]

13.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 125/42
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/591 ΤΗΣ ΕΠΙΤΡΟΠΗΣ
         της 12ης Απριλίου 2021
         για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [«Χαλλούμι» (Halloumi)/«Hellim» (ΠΟΠ)]
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 3 στοιχείο β),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Κύπρος για την καταχώριση της ονομασίας «Χαλλούμι» (Halloumi)/«Hellim» ως Προστατευόμενης Ονομασίας Προέλευσης (ΠΟΠ), η οποία προσδιορίζει προϊόν με γεωγραφική περιοχή που αντιστοιχεί στην έκταση της Κύπρου, δημοσιεύθηκε στην Επίσημη Εφημερίδα της Ευρωπαϊκής Ένωσης (2).
                  
               
                     (2)
                  
                  
                     Η Επιτροπή έλαβε συνολικά 17 κοινοποιήσεις ένστασης, και συγκεκριμένα από την Dairy Australia (Αυστραλία) στις 21 Οκτωβρίου 2015· από την Consortium for Common Food Names (Ηνωμένες Πολιτείες) στις 22 Οκτωβρίου 2015· από το Ηνωμένο Βασίλειο της Μεγάλης Βρετανίας και της Βόρειας Ιρλανδίας (Ηνωμένο Βασίλειο) στις 23 Οκτωβρίου 2015· από τη Milk and Oil Products Production and Marketing Cooperative Ltd. (Κύπρος) στις 26 Οκτωβρίου 2015· από την Hayvan Ureticileri ve Yetistiricileri Birligi (Κύπρος) στις 26 Οκτωβρίου 2015· από τη Fatma GARANTI (Κύπρος) στις 26 Οκτωβρίου 2015· από τη Sut Imalatcilari Birligi (SUIB) (Κύπρος) στις 26 Οκτωβρίου 2015· από το Τουρκοκυπριακό Βιομηχανικό Επιμελητήριο (Κύπρος) στις 26 Οκτωβρίου 2015· από το Τουρκοκυπριακό Εμπορικό Επιμελητήριο (Κύπρος), στις 26 Οκτωβρίου 2015· από τη Navimar Food Gida Imalati ve Gida (Τουρκία) στις 26 Οκτωβρίου 2015· από τη D.M Gida Maddeleri Pazarlama Sanayi ve Ticaret Ltd. Sti (Τουρκία) στις 26 Οκτωβρίου 2015· από την Avunduk Ithalat Ihracat Gida ve Zirai Aletler Sanayi Ticaret Ltd. (Τουρκία) στις 26 Οκτωβρίου 2015· από την U.T.CO Trading Company – W.L.L. – (Κουβέϊτ) στις 27 Οκτωβρίου 2015· από την Dairy Companies Association of New Zealand (DCANZ) και τη New Zealand Specialist Cheesemakers Association (Νέα Ζηλανδία) στις 27 Οκτωβρίου 2015· από την Dr Nutrition (Ηνωμένα Αραβικά Εμιράτα) στις 27 Οκτωβρίου 2015· από την FFF Fine Foods Pty Ltd (Αυστραλία) στις 28 Οκτωβρίου 2015 και από τη Φινλανδία στις 3 Νοεμβρίου 2015.
                  
               
                     (3)
                  
                  
                     Η Επιτροπή διαβίβασε στην Κύπρο τις εν λόγω κοινοποιήσεις ένστασης, με εξαίρεση τις κοινοποιήσεις ένστασης που εστάλησαν από τη Φινλανδία και από τα έξι φυσικά ή νομικά πρόσωπα που κατοικούν ή είναι εγκατεστημένα στην Κύπρο. Η κοινοποίηση ένστασης που απέστειλε η Φινλανδία υποβλήθηκε στην Επιτροπή μετά τη λήξη της προθεσμίας που ορίζεται στο άρθρο 51 παράγραφος 1 του κανονισμού (ΕΕ) αριθ. 1151/2012. Σύμφωνα με το εν λόγω άρθρο, τα φυσικά ή νομικά πρόσωπα που είναι εγκατεστημένα ή διαμένουν στο κράτος μέλος από το οποίο υποβλήθηκε η αίτηση αποκλείονται από τη διαδικασία ένστασης, δεδομένου ότι είχαν ήδη τη δυνατότητα να συμμετάσχουν στην εθνική διαδικασία ένστασης. Στη συγκεκριμένη περίπτωση, οι ενστάσεις των έξι φυσικών ή νομικών προσώπων που είναι εγκατεστημένα ή διαμένουν στην Κύπρο είχαν απορριφθεί στο πλαίσιο της εθνικής διαδικασίας ένστασης κατόπιν εξέτασης του βασίμου των προβαλλόμενων λόγων ένστασης. Ως εκ τούτου, ούτε οι κοινοποιήσεις ένστασης ούτε οι μεταγενέστερες αιτιολογημένες δηλώσεις ένστασης των έξι φυσικών ή νομικών προσώπων που είναι εγκατεστημένα ή διαμένουν στην Κύπρο θεωρούνται παραδεκτές.
                  
               
                     (4)
                  
                  
                     Στη συνέχεια, η Επιτροπή έλαβε εννέα αιτιολογημένες δηλώσεις ένστασης, και συγκεκριμένα από την Dairy Companies Association of New Zealand (DCANZ) και την New Zealand Specialist Cheesemakers Association (Νέα Ζηλανδία) στις 15 Δεκεμβρίου 2015· από την Dairy Australia (Αυστραλία) στις 17 Δεκεμβρίου 2015· από το Ηνωμένο Βασίλειο στις 21 Δεκεμβρίου 2015· από την Consortium for Common Food Names (Ηνωμένες Πολιτείες) στις Δευτέρα, 21 Δεκεμβρίου 2015· από τη Navimar Food Gida Imalati ve Gida (Τουρκία) στις Δευτέρα, 21 Δεκεμβρίου 2015· από τη D.M Gida Maddeleri Pazarlama Sanayi ve Ticaret Ltd. Sti (Τουρκία) στις Δευτέρα, 21 Δεκεμβρίου 2015· από την Avunduk Ithalat Ihracat Gida ve Zirai Aletler Sanayi Ticaret Ltd. (Τουρκία) στις Δευτέρα, 21 Δεκεμβρίου 2015· από την U.T.CO Trading Company – W.L.L. – (Κουβέϊτ) στις 21 Δεκεμβρίου 2015 και από την FFF Fine Foods Pty Ltd (Αυστραλία) στις 24 Δεκεμβρίου 2015. Μετά την κοινοποίηση ένστασης από την Dr Nutrition (Ηνωμένα Αραβικά Εμιράτα) δεν απεστάλη αιτιολογημένη δήλωση ένστασης και, ως εκ τούτου, η εν λόγω ένσταση θεωρείται ότι έχει ανακληθεί.
                  
               
                     (5)
                  
                  
                     Η Επιτροπή, αφού εξέτασε τις εν λόγω αιτιολογημένες δηλώσεις ένστασης και τις έκρινε παραδεκτές, κάλεσε όλα τα ενδιαφερόμενα μέρη, σύμφωνα με το άρθρο 51 παράγραφος 3 του κανονισμού (ΕΕ) αριθ. 1151/2012, να προβούν στις κατάλληλες διαβουλεύσεις με σκοπό την επίτευξη συμφωνίας.
                  
               
                     (6)
                  
                  
                     Μεταξύ της Κύπρου και των εννέα ενισταμένων, οι ενστάσεις των οποίων κρίθηκαν παραδεκτές, διεξήχθησαν διαβουλεύσεις εντός τριμήνου. Η προθεσμία για τις διαβουλεύσεις μεταξύ της Κύπρου και του Ηνωμένου Βασιλείου παρατάθηκε κατά έναν επιπλέον μήνα, κατόπιν αιτήματος της Κύπρου.
                  
               
                     (7)
                  
                  
                     Σε καμία από τις εννέα αυτές διαδικασίες ενστάσεων δεν επιτεύχθηκε συμφωνία εντός της ταχθείσας προθεσμίας. Οι πληροφορίες σχετικά με τις διαβουλεύσεις που πραγματοποιήθηκαν μεταξύ της Κύπρου και των ενισταμένων υποβλήθηκαν δεόντως στην Επιτροπή. Ως εκ τούτου, η Επιτροπή θα πρέπει να λάβει απόφαση σχετικά με την καταχώριση, λαμβάνοντας υπόψη τα αποτελέσματα των εν λόγω διαβουλεύσεων σύμφωνα με τη διαδικασία που αναφέρεται στο άρθρο 52 παράγραφος 3 στοιχείο β) του κανονισμού (ΕΕ) αριθ. 1151/2012.
                  
               
                     (8)
                  
                  
                     Τα επιχειρήματα των ενισταμένων, όπως εκτέθηκαν στις αιτιολογημένες δηλώσεις ένστασης και στις διαβουλεύσεις που πραγματοποιήθηκαν, μπορούν να συνοψιστούν ως εξής.
                  
               
                     (9)
                  
                  
                     Οι προδιαγραφές του προϊόντος αναφέρουν ότι πληρούνται οι προϋποθέσεις καταχώρισης ως ΠΟΠ, δεδομένου ότι το εν λόγω προϊόν παρασκευάζεται με πρόβειο και αίγειο γάλα προερχόμενο από ντόπιες φυλές - πρόβατα Χίου και αίγες Δαμασκού - και από διασταυρώσεις τους που έχουν προσαρμοστεί στο κλίμα του νησιού. Ωστόσο, το πρόβατο Χίου και η αίγα Δαμασκού εισήχθησαν στην Κύπρο τις δεκαετίες του 1950 και του 1930, αντίστοιχα· επιπλέον, δεν υπάρχουν στοιχεία που αποδεικνύουν την ύπαρξη συγκεκριμένων μορφολογικών ή γενετικών ή παραγωγικών χαρακτηριστικών του εν λόγω κυπριακού προβάτου. Ως εκ τούτου, αμφισβητείται η ύπαρξη του κυπριακού τύπου του προβάτου Χίου. Η σχετικά πρόσφατη εισαγωγή προβάτων και αιγών, των οποίων το γάλα θεωρείται ότι διαδραματίζει σημαντικό ρόλο στον προσδιορισμό των μοναδικών χαρακτηριστικών του τυριού «Χαλλούμι» (Halloumi)/«Hellim», θα αποτελούσε επίσης λόγο αντίκρουσης του ισχυρισμού περί μακραίωνης παράδοσης (16ος αιώνας).
                  
               
                     (10)
                  
                  
                     Η τροφή που καταναλώνουν τα ζώα αναφέρεται στην αίτηση ως σημαντικός παράγοντας. Ωστόσο, στην αίτηση δεν διευκρινίζεται με ποιο τρόπο η σίτιση και η βόσκηση συνδέονται αποκλειστικά με τα κυπριακά φυτά, δεδομένου ότι η γεωγραφική περιοχή βόσκησης καλύπτει ολόκληρο το νησί. Δεν παρέχονται στοιχεία που αποδεικνύουν τη διαθεσιμότητα των εν λόγω φυτών καθ’ όλη τη διάρκεια του έτους και σε ολόκληρη την Κύπρο. Δεν παρέχονται στοιχεία που αποδεικνύουν τη διαφορά μεταξύ της διατροφής των ζώων που βόσκουν καθ’ όλη τη διάρκεια του έτους, της διατροφής των ζώων ημιεντατικής εκτροφής και της διατροφής των ζώων εντατικής εκτροφής. Επιπλέον, δεν παρέχονται στοιχεία που αποδεικνύουν ότι το επίπεδο παραγωγής τυριού θα παρέμενε σταθερό αν μειωνόταν το μερίδιο του αγελαδινού γάλακτος στις πρώτες ύλες. Δεν υπάρχουν επαρκή στοιχεία που αποδεικνύουν ότι η τροφή που καταναλώνουν τα ζώα έχει σημαντικό αντίκτυπο στην ποιότητα ή στα χαρακτηριστικά του παραγόμενου τυριού.
                  
               
                     (11)
                  
                  
                     Όσον αφορά τον ανθρώπινο παράγοντα, ακόμη κι αν τα κυπριακά τυροκομεία έχουν ενδεχομένως αποκτήσει ειδική τεχνογνωσία για την παρασκευή του τυριού «Χαλλούμι» (Halloumi)/«Hellim», δεν επιβεβαιώνεται η ύπαρξη του απαιτούμενου δεσμού μεταξύ των χαρακτηριστικών του προϊόντος και του γεωγραφικού περιβάλλοντος της Κύπρου για τους σκοπούς της καταχώρισης ΠΟΠ, καθώς η τεχνογνωσία και οι μέθοδοι παραγωγής μπορούν να αναπαραχθούν ουσιαστικά παντού.
                  
               
                     (12)
                  
                  
                     Από την αίτηση δεν προκύπτει ότι το «Χαλλούμι» (Halloumi)/«Hellim» είναι προϊόν «γνήσιων και πάγιων τοπικών μεθόδων», αφού η ονομασία αυτή αφορά ποικιλία τυριών που παρασκευάζονται με μεθόδους και πρώτες ύλες που διαφοροποιούνται με την πάροδο του χρόνου και εξακολουθούν να εξελίσσονται.
                  
               
                     (13)
                  
                  
                     Οι προδιαγραφές του προϊόντος είναι ξένες προς το προϊόν που πράγματι διατίθεται στην αγορά: το τυρί «Χαλλούμι» (Halloumi)/«Hellim» που παράγεται στην Κύπρο παρασκευάζεται κατά το μεγαλύτερο μέρος του με διαφορετικά είδη γάλακτος και σε διαφορετικές αναλογίες, με επικρατέστερο το αγελαδινό γάλα. Υπάρχουν ενδείξεις ότι το 95 % του τυριού «Χαλλούμι» (Halloumi)/«Hellim» που παράγεται στην Κύπρο έχει επί του παρόντος περιεκτικότητα σε αγελαδινό γάλα 80-95 %.
                  
               
                     (14)
                  
                  
                     Οι προδιαγραφές του προϊόντος δεν συνάδουν με τις παραδόσεις του συνόλου της αναφερόμενης γεωγραφικής περιοχής. Οι προδιαγραφές προϊόντος αφορούν ένα παραδοσιακό προϊόν που παρασκευάζεται σε ολόκληρη την Κύπρο, αλλά η αίτηση δεν περιλαμβάνει ειδικά παραδοσιακά χαρακτηριστικά του τυριού που παρασκευάζεται από τους παραγωγούς της τουρκοκυπριακής κοινότητας. Ως εκ τούτου, οι προδιαγραφές του προϊόντος δεν προσδιορίζουν ένα προϊόν όπως πράγματι διατίθεται στο εμπόριο σε όλη τη νήσο. Ειδικότερα, η χρήση δυόσμου θα πρέπει να είναι προαιρετική και να επιτρέπεται η χρήση ανεπεξέργαστου γάλακτος.
                  
               
                     (15)
                  
                  
                     Αρκετά από όσα αναφέρονται στις προδιαγραφές του προϊόντος δεν υποστηρίζονται από επιστημονικά στοιχεία, όπως ο ισχυρισμός ότι η χρήση πρόβειου και αίγειου γάλακτος έχει σημασία για τη γεύση του τυριού· η διαφοροποίηση της μορφολογίας του κυπριακού τύπου του προβάτου Χίου· το γεγονός ότι το χαμηλό μοριακό βάρος των ελεύθερων λιπαρών οξέων επηρεάζει τη γεύση, την οσμή και το άρωμα του τυριού· το γεγονός ότι τα ενδημικά φυτά που αναφέρονται ως ζωοτροφές περιέχουν αιθέρια έλαια· εάν στο Sacropoterium spinosum υπάρχει τερπένιο και σε ποια ποσότητα, πώς με την κατανάλωση Sacropoterium spinosum μεταφέρονται τα τερπένια στο γάλα και, στη συνέχεια, στο Χαλλούμι, η παρουσία του Lactobacillus cypricasei στο νωπό πρόβειο Χαλλούμι και η επίδραση του φρέσκου ή ξερού δυόσμου στα οργανοληπτικά χαρακτηριστικά.
                  
               
                     (16)
                  
                  
                     Οι προδιαγραφές του προϊόντος ορίζουν το υπουργείο Γεωργίας, Αγροτικής Ανάπτυξης και Περιβάλλοντος της Κυπριακής Δημοκρατίας ως τη μόνη αρμόδια αρχή για τους ελέγχους συμμόρφωσης με τις προδιαγραφές του προϊόντος σε ολόκληρη την οριοθετημένη γεωγραφική περιοχή. Ωστόσο, δεδομένου ότι το υπουργείο αυτό δεν ασκεί αποτελεσματικό έλεγχο σε ολόκληρη την περιοχή παραγωγής που ορίζεται στις προδιαγραφές, δεν διασφαλίζεται έγκυρο σύστημα εξακρίβωσης της συμμόρφωσης με τις προδιαγραφές του προϊόντος.
                  
               
                     (17)
                  
                  
                     Στις προδιαγραφές του προϊόντος δεν αναφέρεται εξουσιοδοτημένος φορέας ελέγχου. Η αστοχία αυτή δεν αποκαθίσταται με τη μη δεσμευτική από νομικής απόψεως κοινή αντίληψη σχετικά με μια προσωρινή λύση για το προϊόν «Χαλλούμι/Hellim», η οποία θα εφαρμοστεί εν αναμονή της επανένωσης της Κύπρου (στο εξής: κοινή αντίληψη), η οποία επιτεύχθηκε υπό την καθοδήγηση του προέδρου της Επιτροπής στις 16 Ιουλίου 2015, αναφέρεται δε στον διορισμό του διεθνώς διαπιστευμένου οργανισμού Bureau Veritas σύμφωνα με το άρθρο 39 του κανονισμού (ΕΕ) αριθ. 1151/2012 (το οποίο αντικαταστάθηκε κατ’ ουσίαν από τα άρθρα 28 και 29 του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου (3) για τους επίσημους ελέγχους) ως φορέα επιφορτισμένου με τα καθήκοντα ελέγχου που προβλέπει ο πρώτος κανονισμός.
                  
               
                     (18)
                  
                  
                     Το «Χαλλούμι»/«Hellim» παράγεται στη Βουλγαρία, τη Γερμανία και την Ελλάδα. Εκτός της Ένωσης, παράγεται στην Αυστραλία, στον Καναδά, στις χώρες του Συμβουλίου Συνεργασίας του Κόλπου, σε διάφορες χώρες της Μέσης Ανατολής (Ιράκ, Λίβανος, Συρία), στη Νέα Ζηλανδία, στην Τουρκία και στο Ηνωμένο Βασίλειο. Οι εγγραφές και τα αποτελέσματα σε σημαντικούς διαγωνισμούς τυριών επιβεβαιώνουν την καθιερωμένη παραγωγή του τυριού «Halloumi»/«Hellim» σε τοποθεσίες εκτός Κύπρου. Στο Ηνωμένο Βασίλειο, για παράδειγμα, υποστηρίζεται ότι η ονομασία «Halloumi» χρησιμοποιείται για τυρί που παράγεται από τη δεκαετία του 1980, η δε ετήσια παραγωγή του εκτιμάται σε 300 τόνους περίπου. Επιπλέον, τα προϊόντα αυτά, τα οποία παράγονται εκτός Κύπρου και φέρουν την ονομασία «Χαλλούμι» (Halloumi)/«Hellim», διατίθενται στην αγορά σε μεγάλο αριθμό κρατών μελών και τρίτων χωρών.
                  
               
                     (19)
                  
                  
                     Καταχωρισμένα σήματα περιλαμβάνουν τον όρο «Halloumi» στην Τσεχική Δημοκρατία, τη Γερμανία, την Ελλάδα, την Αυστραλία, τη Νέα Ζηλανδία και το Ηνωμένο Βασίλειο. Σήματα που αναφέρονται στο «Hellim» υπάρχουν επίσης στη Γερμανία, τη Σουηδία και την Τουρκία. Ως εκ τούτου, η προτεινόμενη ΠΟΠ έρχεται σε σύγκρουση με υφιστάμενες ονομασίες, εμπορικά σήματα και προϊόντα και ενδέχεται να τα θέσει σε κίνδυνο σε περίπτωση καταχώρισης. Ειδικότερα, η αναφερθείσα παρουσία στην αγορά της Ένωσης ειδικών εμπορικών σημάτων που περιλαμβάνουν την ονομασία «Halloumi» θα πρέπει να εμποδίσει την Επιτροπή να καταχωρίσει την ονομασία αυτή, δεδομένου ότι το άρθρο 6 παράγραφος 4 του κανονισμού (ΕΕ) αριθ. 1151/2012 ορίζει ότι μια ονομασία δεν καταχωρίζεται όταν, βάσει της φήμης και της αναγνωρισιμότητας ενός σήματος και της διάρκειας χρήσης του, η καταχώριση αυτή θα ήταν δυνατόν να παραπλανήσει τον καταναλωτή όσον αφορά την πραγματική ταυτότητα του προϊόντος.
                  
               
                     (20)
                  
                  
                     Το τυρί «Halloumi»/«Hellim» παράγεται και διατίθεται στο εμπόριο τόσο εντός όσο και εκτός της Ένωσης. Πρότυπα παραγωγής τυριού «Halloumi»/«Hellim» έχουν εκδοθεί στο Μπαχρέιν, το Κατάρ και τη Σαουδική Αραβία. Στην Ένωση, έχει παγιωθεί η χρήση της εν λόγω ονομασίας πέραν των ορίων της Κύπρου. Το γεγονός ότι η ονομασία «Halloumi»/«Hellim» χρησιμοποιείται ευρέως σε τυροκομικά προϊόντα μη κυπριακής καταγωγής αποτελεί αποδεικτικό στοιχείο το οποίο μάλλον καταδεικνύει ότι πρόκειται πλέον για γενική ένδειξη.
                  
               
                     (21)
                  
                  
                     Επιπλέον, τα πρότυπα για το «Χαλλούμι» (Halloumi)/«Hellim» που εξέδωσε η Κύπρος δεν αναφέρονται σε συγκεκριμένες φυλές ή διασταυρώσεις αιγοπροβάτων ή βοοειδών. Οι καταναλωτές θεωρούν ότι το «Halloumi»/«Hellim» είναι τύπος προϊόντος. Το Ομοσπονδιακό Δικαστήριο του Καναδά και το Γραφείο Εναρμόνισης στο πλαίσιο της εσωτερικής αγοράς (ΓΕΕΑ) (νυν Γραφείο Διανοητικής Ιδιοκτησίας της Ευρωπαϊκής Ένωσης) είναι της άποψης ότι το «Halloumi»/«Hellim» είναι ένας γενικού χαρακτήρα τύπος τυριού (4).
                  
               
                     (22)
                  
                  
                     Οι καταναλωτές στην Ένωση και σε τρίτες χώρες, όπως η Αυστραλία και η Νέα Ζηλανδία, συνδέουν την ονομασία «Halloumi»/«Hellim» με έναν τύπο τυριού με υψηλό σημείο τήξης, γεγονός που επιτρέπει το ψήσιμο ή το τηγάνισμα του τυριού, με λαστιχένια, «τριζάτη» υφή και με αλμυρή γεύση. Αυτές οι ιδιότητες του τυριού «Halloumi»/«Hellim» όσον αφορά τη γεύση, την υφή και τη χρήση είναι εκείνες που το καθιστούν μοναδικό για τους καταναλωτές, ασχέτως της προέλευσης του τυριού, η οποία είναι άνευ σημασίας.
                  
               
                     (23)
                  
                  
                     Η Επιτροπή εξέτασε τα επιχειρήματα που διατυπώθηκαν στις αιτιολογημένες δηλώσεις ένστασης υπό το πρίσμα του κανονισμού (ΕΕ) αριθ. 1151/2012, λαμβάνοντας υπόψη τα αποτελέσματα των διαβουλεύσεων που πραγματοποιήθηκαν μεταξύ του αιτούντος και των ενισταμένων, και κατέληξε στο συμπέρασμα ότι η ονομασία «Χαλλούμι» (Halloumi)/«Hellim» θα πρέπει να καταχωριστεί. Η Επιτροπή συγκεκριμένα εκτιμά τα ακόλουθα.
                  
               
                     (24)
                  
                  
                     Όσον αφορά τη μορφολογία των επιλέξιμων αιγοπροβάτων, από τις πληροφορίες που περιέχονται στο ενιαίο έγγραφο προκύπτει ότι το πρόβατο Χίου και η αίγα Δαμασκού, τα οποία εισήχθησαν τις δεκαετίες του 1950 και του 1930 αντίστοιχα, απέκτησαν, έπειτα από μακροχρόνιο εθνικό πρόγραμμα αναπαραγωγής, μορφολογικά και παραγωγικά χαρακτηριστικά που αποκλίνουν από εκείνα των πληθυσμών προέλευσης. Υπάρχουν, παρεμπιπτόντως, πολυάριθμες εμπορικές αναφορές στο διαδίκτυο σχετικά με το από δεκαετίες διεξαγόμενο διεθνές εμπόριο «κυπριακού προβάτου Χίου» και «κυπριακής αίγας Δαμασκού», από την Κύπρο προς 20 χώρες· γίνεται επίσης αναφορά στη διεθνή φήμη που απέκτησε η Κύπρος λόγω της επιτυχημένης επιλεκτικής αναπαραγωγής που έχει υιοθετήσει.
                  
               
                     (25)
                  
                  
                     Έτσι, η ανάπτυξη μοναδικών φυλών αιγοπροβάτων που χρησιμοποιούνται για την παραγωγή του τυριού «Χαλλούμι» (Halloumi)/«Hellim», καθώς και η ανάπτυξη του ίδιου του τυριού, δεν αναιρούν την προέλευση του προϊόντος από τον 16ο αιώνα. Σύμφωνα με το άρθρο 5 του κανονισμού (ΕΕ) αριθ. 1151/2012, ως «ονομασία προέλευσης» νοείται η ονομασία που ταυτοποιεί ένα προϊόν: α) το οποίο κατάγεται από συγκεκριμένο τόπο, περιοχή ή, σε εξαιρετικές περιπτώσεις, χώρα· β) του οποίου η ποιότητα ή τα χαρακτηριστικά οφείλονται κυρίως ή αποκλειστικά στο ιδιαίτερο γεωγραφικό περιβάλλον που συμπεριλαμβάνει τους εγγενείς φυσικούς και ανθρώπινους παράγοντες· και γ) του οποίου όλα τα στάδια της παραγωγής εκτελούνται εντός της οριοθετημένης γεωγραφικής περιοχής. Ως εκ τούτου, για να καταχωριστεί ως ΠΟΠ, αρκεί η ονομασία να πληροί τις απαιτήσεις αυτές. Οι συνθήκες παραγωγής ενός συγκεκριμένου τυριού μπορούν νομίμως να εξελίσσονται σταδιακά συν τω χρόνω και δεν απαιτείται να παραμένουν αμετάβλητες επί αιώνες.
                  
               
                     (26)
                  
                  
                     Όσον αφορά τον αντίκτυπο και τη διαθεσιμότητα των ζωοτροφών, το ενιαίο έγγραφο αναφέρει, μεταξύ άλλων, ότι «η τοπική βλάστηση της Κύπρου, η οποία καταναλώνεται είτε σε χλωρή είτε σε ξηρή μορφή από τα ζώα, επηρεάζει αποφασιστικά την ποιότητα του γάλακτος και κατά συνέπεια τα ειδικά χαρακτηριστικά του Χαλλουμιού» (Παπαδήμας, 2000). Ο βάκιλος Lactobacillus cypricasei (λακτοβάκιλλος από κυπριακό τυρί), ο οποίος έχει απομονωθεί μόνο στο κυπριακό Χαλλούμι, αποδεικνύει τη σύνδεση της μικροχλωρίδας του νησιού με το προϊόν (Lawson et al., 2001)». Έχουν αναφερθεί επιστημονικές έρευνες για να καταδειχθεί η σχέση μεταξύ της ζωοτροφής και της ποιότητας του τυριού που παρασκευάζεται με το γάλα των εν λόγω ζώων. Διαπιστώθηκε, για παράδειγμα, ότι ανιχνεύθηκαν πτητικές ενώσεις στο γάλα, οι οποίες προέρχονται από τα φυτά που χρησιμοποιούνται για τη διατροφή των ζώων (Παπαδήμας κ.ά., 2002). Επιπλέον, με βάση άλλες έρευνες, (Palmquist et al. 1993), η αναλογία λίπους στο γάλα, κρίσιμος παράγοντας που επηρεάζει τα οργανοληπτικά χαρακτηριστικά του τυριού, εξαρτάται από τη διατροφή των ζώων. Βάσει άλλης έρευνας (Bugaud et al. 2001), η συγκέντρωση τερπενίων στο γάλα συνδέεται άμεσα με τη συγκέντρωση τερπενίων στην τροφή που καταναλώνεται κατά τη βόσκηση.
                  
               
                     (27)
                  
                  
                     Επιπλέον, η βόσκηση φυτών που είναι ενδημικά φυτά της Κύπρου, όπως το θυμάρι και το Sarcopoterium spinosum, και η πρόσληψη των φυτών αυτών, οδηγούν στην παρουσία συναφών αρωματικών χαρακτηριστικών στο τελικό προϊόν.
                  
               
                     (28)
                  
                  
                     Επιπλέον, στον κανονισμό (ΕΕ) αριθ. 1151/2012 δεν υπάρχουν διατάξεις που να προβλέπουν ότι η οριοθετημένη περιοχή θα πρέπει να προσφέρει απόλυτη ομοιογένεια, ούτε ότι μια ΠΟΠ θα πρέπει να αναφέρεται σε πλήρως τυποποιημένα και απολύτως ομοιογενή προϊόντα. Ως εκ τούτου, είναι άνευ αντικειμένου οι ισχυρισμοί των ενισταμένων ότι δεν συναντώνται σε όλη την Κύπρο τοπικά φυτά που έχουν αντίκτυπο στις ιδιαιτερότητες του προϊόντος.
                  
               
                     (29)
                  
                  
                     Οι προδιαγραφές προϊόντος του τυριού «Χαλλούμι» (Halloumi)/«Hellim» δεν έχουν τροποποιηθεί σε σύγκριση με το σχετικό νομοθετικό πρότυπο που εξέδωσε η Κύπρος το 1985. Ως εκ τούτου, η δυνητική σπανιότητα πρώτων υλών διαθέσιμων για την παραγωγή του εν λόγω τυριού δεν μπορεί αφ’ εαυτής να καταστήσει ανέφικτες τις ειδικές προδιαγραφές σχετικά με το ποσοστό γάλακτος ή τις ζωοτροφές που περιλαμβάνονται στις προδιαγραφές προϊόντος. Επιπλέον, ο κανονισμός (ΕΕ) αριθ. 1151/2012 δεν απαιτεί ποσοτικά όρια παραγωγής. Παρά τα ανωτέρω, χορηγήθηκε από την Κύπρο μεταβατική περίοδος στις επιχειρήσεις που δεν είναι σε θέση να ανταποκριθούν στις απαιτήσεις των προδιαγραφών προϊόντος, προκειμένου να ευθυγραμμίσουν πλήρως την παραγωγή τους με τις σχετικές απαιτήσεις, επιτρέποντάς τους, υπό αυστηρές προϋποθέσεις, να χρησιμοποιούν προσωρινά μικρότερη ποσότητα αιγοπρόβειου γάλακτος.
                  
               
                     (30)
                  
                  
                     Όσον αφορά τους ανθρώπινους παράγοντες και την τεχνογνωσία που σχετίζονται με την παραγωγή του εν λόγω τυριού, υπάρχουν πολυάριθμες αναφορές που καταδεικνύουν ότι το τυρί παράγεται στην Κύπρο από το 1554. Το ενιαίο έγγραφο αναφέρει σχετικά ότι το «Χαλλούμι» (Halloumi)/«Hellim» θεωρείται παραδοσιακό για την Κύπρο, αφού κατείχε πολύ σημαντική θέση στη ζωή και διατροφή των κατοίκων, τόσο των Ελληνοκυπρίων όσο και των Τουρκοκυπρίων. Η διαδικασία παραγωγής του μεταφέρθηκε από γενιά σε γενιά. Παράλληλα, τόσο το χαρακτηριστικό του διπλωμένο σχήμα, όσο και η ιδιότητά του να μην λιώνει σε ψηλές θερμοκρασίες οφείλονται στην παραδοσιακή διαδικασία παραγωγής που μεταφέρθηκε από γενιά σε γενιά.
                  
               
                     (31)
                  
                  
                     Δεδομένης της ανά τους αιώνες μετανάστευσης των Κυπρίων πολιτών σε ολόκληρο τον κόσμο, οι ειδικές μέθοδοι που χρησιμοποιούνται για την παραγωγή του εν λόγω τυριού μπορεί να έχουν αντιγραφεί αλλού, αλλά η παραγωγή του τυριού «Χαλλούμι» (Halloumi)/«Hellim» εξακολουθεί να είναι άρρηκτα και με μοναδικό τρόπο συνδεδεμένη με τη γαστρονομική παράδοση της Κύπρου.
                  
               
                     (32)
                  
                  
                     Ο ανθρώπινος παράγοντας δεν μπορεί να θεωρηθεί ως μεμονωμένο στοιχείο. Οι ανθρώπινοι και οι φυσικοί παράγοντες είναι αναμενόμενο να αλληλεπιδρούν, καθορίζοντας έτσι το συγκεκριμένο τελικό αποτέλεσμα.
                  
               
                     (33)
                  
                  
                     Επιπλέον, το άρθρο 7 παράγραφος 1 στοιχείο ε) του κανονισμού (ΕΕ) αριθ. 1151/2012 δεν απαιτεί η ονομασία που πρόκειται να καταχωριστεί να αναφέρεται σε προϊόν που παρασκευάζεται επί αιώνες με μέθοδο που δεν μεταβάλλεται. Απαιτεί απλώς οι προδιαγραφές του προϊόντος να περιλαμβάνουν, εφόσον υπάρχουν, τις μεθόδους παραγωγής του συγκεκριμένου προϊόντος οι οποίες είναι διαφορετικές από τις συνήθεις μεθόδους που χρησιμοποιούνται για την παραγωγή αυτού του είδους προϊόντος. Ως εκ τούτου, η επιλεξιμότητα του τυριού «Χαλλούμι» (Halloumi)/«Hellim» δεν μπορεί να αμφισβητηθεί για τον λόγο ότι οι μέθοδοι παραγωγής δεν παρέμειναν απολύτως αμετάβλητες.
                  
               
                     (34)
                  
                  
                     Άλλοι ισχυρισμοί των ενισταμένων αφορούν την απόκλιση μεταξύ του προϊόντος που περιγράφεται στις προδιαγραφές προϊόντος και εκείνου που πράγματι παράγεται όσον αφορά την αντίστοιχη αναλογία πρόβειου, αιγείου και αγελαδινού γάλακτος και ορισμένα ειδικά χαρακτηριστικά των μεθόδων παραγωγής που εφαρμόζονται από κάποιους παραγωγούς της τουρκοκυπριακής κοινότητας, οι οποίοι δεν χρησιμοποιούν δυόσμο ή παστεριωμένο γάλα.
                  
               
                     (35)
                  
                  
                     Ωστόσο, πρώτον, οι ισχυρισμοί αυτοί δεν συνοδεύθηκαν από κανένα ισχυρό αποδεικτικό στοιχείο. Δεύτερον, οι απαιτήσεις σχετικά με την προσθήκη δυόσμου, τη χρήση παστεριωμένου γάλακτος και την αντίστοιχη αναλογία πρόβειου, αιγείου και αγελαδινού γάλακτος περιλαμβάνονται ήδη στο σχετικό κυπριακό πρότυπο που εκδόθηκε το 1985. Ως εκ τούτου, κανένα προϊόν που δεν συμμορφώνεται με το εν λόγω πρότυπο δεν μπορεί να διατίθεται νόμιμα στην αγορά της Κύπρου ως «Χαλλούμι» (Halloumi)/«Hellim», ανεξάρτητα από το γεγονός ότι ενδέχεται να διατίθεται στην αγορά τρίτων χωρών στις οποίες το τυρί αυτό επί του παρόντος δεν προστατεύεται. Επιπλέον, έχει διεξαχθεί σε εθνικό επίπεδο εξαντλητική εθνική διαδικασία ένστασης επί σειρά ετών σχετικά με την τρέχουσα αίτηση, και τα φυσικά ή νομικά πρόσωπα που διαφωνούν με τα εκ του νόμου απαιτούμενα πρότυπα παραγωγής είχαν την ευκαιρία να προβάλλουν πλήρως τους σχετικούς ισχυρισμούς τους ενώπιον των διοικητικών και δικαστικών αρχών της Κύπρου. Στο πλαίσιο αυτό, όπως αναφέρθηκε, έχει χορηγηθεί μεταβατική περίοδος στις εν λόγω επιχειρήσεις.
                  
               
                     (36)
                  
                  
                     Όσον αφορά την προβαλλόμενη έλλειψη επιστημονικών στοιχείων σχετικά με διάφορες παραμέτρους και χαρακτηριστικά που περιλαμβάνονται στις προδιαγραφές του προϊόντος, η απαίτηση υπερβολικά λεπτομερών πληροφοριών είναι παράλογη, υπερβολικά επαχθής και άνευ σημασίας. Ο κανονισμός (ΕΕ) αριθ. 1151/2012 δεν απαιτεί τέτοια λεπτομερή τεχνική και επιστημονική περιγραφή κάθε παραμέτρου ή χαρακτηριστικού του προϊόντος για το οποίο πρόκειται να χρησιμοποιηθεί η εν λόγω ΠΟΠ.
                  
               
                     (37)
                  
                  
                     Η Επιτροπή εξέτασε την αίτηση της Κύπρου και δεν εντόπισε κανένα πρόδηλο σφάλμα σε αυτήν. Οι ενιστάμενοι δεν υπέβαλαν επαρκώς αιτιολογημένα στοιχεία που να αποδεικνύουν ότι η κυπριακή αίτηση είναι εγγενώς εσφαλμένη. Επικαλούνται, κατ’ ουσίαν, ανεπαρκή επιστημονική βάση της αίτησης. Τα πραγματικά περιστατικά, οι δηλώσεις, το σκεπτικό και οι παραπομπές που υπέβαλε η Κύπρος θεωρούνται επαρκώς πειστικά για να δικαιολογήσουν την καταχώριση της ονομασίας «Χαλλούμι» (Halloumi)/«Hellim» ως ΠΟΠ δυνάμει του κανονισμού (ΕΕ) αριθ. 1151/2012.
                  
               
                     (38)
                  
                  
                     Οι προδιαγραφές του προϊόντος «Χαλλούμι» (Halloumi)/«Hellim» περιέχουν πολυάριθμα στοιχεία που προσδιορίζουν την ονομασία ως Προστατευόμενη Ονομασία Προέλευσης σύμφωνα με το άρθρο 5 παράγραφος 1 του κανονισμού (ΕΕ) αριθ. 1151/2012: το μεσογειακό κλίμα με κύρια χαρακτηριστικά το θερμό/ξηρό καλοκαίρι και τον ήπιο/βροχερό χειμώνα· τη μορφολογία του εδάφους, καθώς οι ορεινοί όγκοι του νησιού δέχονται υψηλή σχετικά βροχόπτωση και επηρεάζουν υδρολογικά και περιβαλλοντικά τις χαμηλότερες περιοχές του νησιού· το ότι η Κύπρος, παρά το μικρό μέγεθός της, έχει μια από τις πιο πλούσιες χλωρίδες στον μεσογειακό χώρο, λόγω της γεωλογικής της δομής, των κλιματικών συνθηκών, της γεωγραφικής της θέσης και της θάλασσας που την περιβάλλει· τις ντόπιες φυλές παχύουρου προβάτου και τις ντόπιες φυλές αίγας Μαχαιρά και αίγας Πισσουρίου, καθώς και άλλες φυλές που είναι καλά προσαρμοσμένες στο τοπικό κλίμα· την τοπική πρακτική ψησίματος του προϊόντος σε υψηλή θερμοκρασία για συγκεκριμένο χρονικό διάστημα χωρίς να λιώνει, με αποτέλεσμα να δημιουργούνται υψηλά επίπεδα ορισμένων από τις βασικές χημικές ενώσεις που προσδιορίζουν τη γεύση του τυριού «Χαλλούμι» (Halloumi)/«Hellim» (κυρίως λακτόνες και μεθυλ-κετόνες)· το δίπλωμα του τυροπήγματος κατά την παραδοσιακή διαδικασία, το οποίο κάνει το «Χαλλούμι» (Halloumi)/«Hellim» ίσως και το μοναδικό διπλωμένο τυρί· και την προσθήκη κυπριακού δυόσμου, ο οποίος προσδίδει στο τελικό προϊόν το χαρακτηριστικό άρωμά του.
                  
               
                     (39)
                  
                  
                     Σύμφωνα με την κατανομή των αρμοδιοτήτων μεταξύ της Επιτροπής και των κρατών μελών όσον αφορά τη διαδικασία καταχώρισης των γεωγραφικών ενδείξεων δυνάμει του κανονισμού (ΕΕ) αριθ. 1151/2012, η Επιτροπή θα πρέπει να επαληθεύει ότι μια δεδομένη αίτηση δεν ενέχει πρόδηλα σφάλματα, ενώ οι αρμόδιες εθνικές αρχές, συμπεριλαμβανομένων, κατά περίπτωση, των εθνικών δικαστηρίων, είναι οι πλέον κατάλληλες για να αξιολογούν τις τεχνικές πτυχές μιας συγκεκριμένης αίτησης, πριν από την υποβολή της αίτησης καταχώρισης στην Επιτροπή.
                  
               
                     (40)
                  
                  
                     Εν αναμονή της επανένωσης της Κύπρου, το άρθρο 1 παράγραφος 1 του σχετικού με την Κύπρο πρωτοκόλλου αριθ. 10 της πράξης προσχώρησης του 2003 αναστέλλει την εφαρμογή του κεκτημένου στις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο. Κατά συνέπεια, η Κυπριακή κυβέρνηση δεν μπορεί να θεωρηθεί υπεύθυνη για τυχόν συνέπειες της μη εποπτείας της εφαρμογής του δικαίου της Ένωσης στις εν λόγω περιοχές. Σύμφωνα με το άρθρο 3 του εν λόγω πρωτοκόλλου, τίποτε δεν αποκλείει τη λήψη μέτρων για την προώθηση της οικονομικής ανάπτυξης των περιοχών αυτών. Τα μέτρα αυτά δεν επηρεάζουν την εφαρμογή του κεκτημένου, βάσει των όρων που έχουν τεθεί στη Συνθήκη Προσχώρησης, σε οποιοδήποτε άλλο τμήμα της Κυπριακής Δημοκρατίας. Μπορεί να συσταθεί δικοινοτική ομάδα εργασίας όσον αφορά το «Χαλλούμι» (Halloumi)/«Hellim», δεδομένου ότι η πείρα έχει δείξει ότι οι ομάδες αυτές διαδραματίζουν σημαντικό ρόλο.
                  
               
                     (41)
                  
                  
                     Στο πλαίσιο αυτό, δεδομένου ότι οι φυσικοί και οι ανθρώπινοι παράγοντες που συνδέονται με την παραγωγή του τυριού «Χαλλούμι» (Halloumi)/«Hellim» είναι αντικειμενικά, παραδοσιακά και ιστορικά κοινοί σε ολόκληρη τη νήσο Κύπρο, ολόκληρη η νήσος Κύπρος θα πρέπει να συμπεριληφθεί στην οριοθέτηση της επιλέξιμης γεωγραφικής περιοχής του εν λόγω τυριού.
                  
               
                     (42)
                  
                  
                     Συνεπώς, για να καταστεί δυνατή η κάλυψη από την καταχώριση του συνόλου της επιλέξιμης γεωγραφικής περιοχής παραγωγής του εν λόγω τυριού, και λαμβανομένης υπόψη της απαίτησης του άρθρου 46 παράγραφος 2 του κανονισμού (ΕΕ) αριθ. 1151/2012, οι επιχειρήσεις που επιθυμούν να τηρούν τις προδιαγραφές του εν λόγω τυριού θα πρέπει να είναι σε θέση να το πράττουν χωρίς να αντιμετωπίζουν εμπόδια όσον αφορά τη συμμετοχή τους λόγω διακρίσεων ή μη αντικειμενικής μεταχείρισης άλλου είδους. Επομένως, θα πρέπει να θεσπιστεί αποτελεσματικός και διαρκής μηχανισμός ελέγχου, σύμφωνα με τα άρθρα 35 έως 40 του εν λόγω κανονισμού, ο οποίος θα διασφαλίζει τη συμμόρφωση των επιχειρήσεων με τις προδιαγραφές του προϊόντος σε ολόκληρη την επιλέξιμη γεωγραφική περιοχή. Δεδομένου ότι το κεκτημένο έχει ανασταλεί στις περιοχές στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο, θα πρέπει να θεσπιστεί, κατ’ εξαίρεση και προσωρινά, λειτουργική ρύθμιση εν αναμονή της επανένωσης της Κύπρου, προκειμένου να διασφαλιστεί ότι μπορούν να διενεργούνται αποτελεσματικά έλεγχοι σε ολόκληρη τη νήσο, καθώς σε αντίθετη περίπτωση αυτό θα συνιστούσε λόγο ακύρωσης σύμφωνα με το άρθρο 54 του κανονισμού (ΕΕ) αριθ. 1151/2012.
                  
               
                     (43)
                  
                  
                     Το άρθρο 37 παράγραφος 1 στοιχείο β) του κανονισμού (ΕΕ) αριθ. 1151/2012 προβλέπει ότι, όσον αφορά τις προστατευόμενες ονομασίες προέλευσης, η εξακρίβωση της συμμόρφωσης προϊόντος προς τις προδιαγραφές, πριν από τη διάθεση του προϊόντος στην αγορά, μπορεί να διεξάγεται από εξουσιοδοτημένα όργανα, όπως ορίζονται στο άρθρο 3 σημείο 5) του κανονισμού (ΕΕ) 2017/625. Τα εξουσιοδοτημένα όργανα είναι ξεχωριστά νομικά πρόσωπα στα οποία έχουν ανατεθεί ορισμένα καθήκοντα επίσημων ελέγχων. Στο πλαίσιο αυτό και σύμφωνα με την κοινή αντίληψη, καθώς και λόγω της εξαιρετικής κατάστασης στις περιοχές της Κυπριακής Δημοκρατίας όπου έχει ανασταλεί η εφαρμογή του κεκτημένου, είναι σκόπιμο να οριστεί ο διεθνώς διαπιστευμένος οργανισμός Bureau Veritas ως ο οργανισμός που είναι επιφορτισμένος με τα καθήκοντα ελέγχου που προβλέπονται στον κανονισμό (ΕΕ) αριθ. 1151/2012 όσον αφορά τις προδιαγραφές του προϊόντος «Χαλλούμι» (Halloumi)/«Hellim» σε ολόκληρη την Κύπρο. Η καταχώριση του τυριού «Χαλλούμι» (Halloumi)/«Hellim», όπως προβλέπεται από την κοινή αντίληψη, εξαρτάται από την ανάθεση των εν λόγω καθηκόντων ελέγχου στον οργανισμό Bureau Veritas, σύμφωνα με τα άρθρα 28 και 29 του κανονισμού (ΕΕ) 2017/625. Πράγματι, ο εν λόγω οργανισμός έχει αποκτήσει σημαντική και μακροχρόνια εμπειρογνωσία στον έλεγχο των ΠΟΠ και είναι σε θέση να διασφαλίσει τη δημιουργία ενός αποτελεσματικού, αντικειμενικού και αμερόληπτου συνολικού μηχανισμού για τη διενέργεια των επίσημων ελέγχων που σχετίζονται με την εξακρίβωση της συμμόρφωσης με τις προδιαγραφές προϊόντος του τυριού «Χαλλούμι» (Halloumi)/«Hellim» σε ολόκληρη την Κύπρο, σε επίπεδο εκμετάλλευσης, μονάδας παραγωγής ζωοτροφών, συλλογής γάλακτος, μεταφοράς και τυροκομείου. Με τον τρόπο αυτόν, όλοι οι παραγωγοί σε ολόκληρη τη νήσο θα υπόκεινται σε κοινό μηχανισμό ελέγχου που θα διασφαλίζει την πλήρη συμμόρφωση με τις προδιαγραφές του προϊόντος «Χαλλούμι» (Halloumi)/«Hellim». Εάν κριθεί σκόπιμο, ο οργανισμός Bureau Veritas θα πρέπει να εξουσιοδοτηθεί να έλθει σε επαφή με το Τουρκοκυπριακό Εμπορικό Επιμελητήριο. Εάν ο εν λόγω οργανισμός αναφέρει περιπτώσεις μη συμμόρφωσης και οι ενδιαφερόμενοι παραγωγοί δεν λάβουν διορθωτικά μέτρα προς επανόρθωση των εν λόγω περιπτώσεων μη συμμόρφωσης, θα πρέπει τελικά να στερούνται του δικαιώματος χρήσης της ονομασίας.
                  
               
                     (44)
                  
                  
                     Λόγω της εξαιρετικής κατάστασης στις περιοχές της Κυπριακής Δημοκρατίας όπου έχει ανασταλεί η εφαρμογή του κεκτημένου, η ανάθεση καθηκόντων στον Bureau Veritas θα πρέπει να προβλέπει ότι οι εκθέσεις του αποστέλλονται στις αρμόδιες αρχές της Κυπριακής Δημοκρατίας και στην Επιτροπή. Το Τουρκοκυπριακό Εμπορικό Επιμελητήριο θα λαμβάνει πληροφορίες όταν κρίνεται σκόπιμο.
                  
               
                     (45)
                  
                  
                     Τα δικαιώματα διανοητικής ιδιοκτησίας διέπονται από την αρχή της εδαφικότητας. Κατά συνέπεια, η καταχώριση του προϊόντος «Χαλλούμι» (Halloumi)/«Hellim» ως ΠΟΠ εντός της Ένωσης εξαρτάται αποκλειστικά από την κατάσταση που επικρατεί εκεί. Η ενδεχόμενη παραγωγή ή εμπορία σε τρίτες χώρες τυριού που φέρει την ονομασία αυτή δεν ασκεί συναφώς επιρροή. Ομοίως, η ενδεχόμενη ύπαρξη κανονιστικών προτύπων παραγωγής για το εν λόγω τυρί εκτός της Ένωσης είναι άνευ σημασίας.
                  
               
                     (46)
                  
                  
                     Θα πρέπει επίσης να επισημανθεί ότι, σύμφωνα με το άρθρο 2 παράγραφος 3 του κανονισμού (ΕΕ) αριθ. 1151/2012, η διάθεση στην αγορά του τυριού «Χαλλούμι» (Halloumi)/«Hellim» εντός της Ένωσης εξαρτάται από την τήρηση άλλων ειδικών διατάξεων της Ένωσης που έχουν σημασία και περιλαμβάνουν την τήρηση των υγειονομικών διατάξεων που ισχύουν σε επίπεδο Ένωσης.
                  
               
                     (47)
                  
                  
                     Κατά τη διαδικασία ένστασης δεν υποβλήθηκε κανένα στέρεο αποδεικτικό στοιχείο όσον αφορά εισαγωγές αυτού του τυριού από τρίτες χώρες στην Ένωση. Κατά συνέπεια, δεν υφίστανται λόγοι να χορηγηθεί σε συγκεκριμένους παραγωγούς τρίτων χωρών μεταβατική περίοδος δυνάμει του άρθρου 15 παράγραφος 1 του κανονισμού (ΕΕ) αριθ. 1151/2012.
                  
               
                     (48)
                  
                  
                     Δεν αμφισβητείται ότι η Κύπρος είναι μακράν ο μεγαλύτερος παραγωγός και εξαγωγέας αυτού του τυριού παγκοσμίως, με παραγωγή άνω των 19 500 τόνων ετησίως, ήτοι 24,4 kg κατά κεφαλή. Τα στοιχεία αυτά δεν περιλαμβάνουν την παραγωγή στις περιοχές της Κυπριακής Δημοκρατίας όπου η κυβέρνηση της Κυπριακής Δημοκρατίας δεν ασκεί αποτελεσματικό έλεγχο.
                  
               
                     (49)
                  
                  
                     Το «Χαλλούμι» καταχωρίστηκε ως σήμα το 2000 στο ΓΕΕΑ, για το τυρί που παρασκευάζεται στην Κύπρο σύμφωνα με το σχετικό κυπριακό πρότυπο που εκδόθηκε το 1985, δηλαδή σύμφωνα με την προδιαγραφή «Χαλλούμι» (Halloumi)/«Hellim». Μία μόνο ανακοπή κατά της συγκεκριμένης καταχώρισης υποβλήθηκε στο ΓΕΕΑ, αλλά στη συνέχεια αποσύρθηκε. Ως εκ τούτου, η κυπριακή ταυτότητα του εν λόγω τυριού δεν αμφισβητήθηκε εκείνη τη χρονική στιγμή. Το Γενικό Δικαστήριο έκρινε επίσης, και συγκεκριμένα στις συνεκδικασθείσες υποθέσεις T-292/14 και T-293/14 (5), ότι οι όροι «HALLOUMI» και «ΧΑΛΛΟΥΜΙ» προσδιορίζουν ένα ιδιότυπο τυρί της Κύπρου. Στην υπόθεση T-535/10 (6), το Γενικό Δικαστήριο έκρινε ότι ο ελληνικός όρος «Χαλλούμι» πρέπει να μεταφραστεί στην τουρκική γλώσσα ως «Hellim», και επομένως και οι δύο αναφέρονται στο ίδιο ειδικό κυπριακό τυρί. Όσον αφορά άλλα σήματα που έχουν καταχωριστεί στην Ένωση, σε περίπτωση που έρχονται σε σύγκρουση με την ονομασία «Χαλλούμι» (Halloumi)/«Hellim», εφαρμόζονται οι διατάξεις του άρθρου 14 του κανονισμού (ΕΕ) αριθ. 1151/2012. Αντιθέτως, δεν προσκομίστηκαν από τους ενιστάμενους στοιχεία που θα οδηγούσαν στη μη προστασία της ονομασίας «Χαλλούμι» (Halloumi)/«Hellim» λόγω της φήμης ή της αναγνωρισιμότητας προγενέστερου καταχωρισμένου σήματος.
                  
               
                     (50)
                  
                  
                     Το Ηνωμένο Βασίλειο ήταν κράτος μέλος της Ευρωπαϊκής Ένωσης όταν υπέβαλε την ένσταση, αλλά δεν αποτελεί πλέον μέρος της.
                  
               
                     (51)
                  
                  
                     Σύμφωνα με την αιτιολογημένη δήλωση ένστασης που υπέβαλε το Ηνωμένο Βασίλειο, η εγχώρια παραγωγή του ανερχόταν σε περίπου 300 τόνους ετησίως, ήτοι 0,00461 kg κατά κεφαλή, ενώ το Ηνωμένο Βασίλειο εισάγει περίπου 6 500 τόνους του εν λόγω τυριού από την Κύπρο ετησίως.
                  
               
                     (52)
                  
                  
                     Σύμφωνα με αυτή την αιτιολογημένη δήλωση, η καταχώριση της ονομασίας «Χαλλούμι» (Halloumi)/«Hellim» ως προστατευόμενης ονομασίας προέλευσης δυνάμει του κανονισμού (ΕΕ) αριθ. 1151/2012 θα απέκλειε τη χρήση της ονομασίας «Halloumi»/«Hellim» για τα τυροκομικά προϊόντα που παράγονται στο Ηνωμένο Βασίλειο.
                  
               
                     (53)
                  
                  
                     Ωστόσο, με εξαίρεση τη Βόρεια Ιρλανδία, ο κανονισμός αυτός δεν εφαρμόζεται στο έδαφος του Ηνωμένου Βασιλείου, δεδομένου ότι η προστασία της ονομασίας δεν θα επεκταθεί σε αυτό. Όσον αφορά ειδικότερα τη Βόρεια Ιρλανδία, στο έδαφος της οποίας θα ισχύει η προστασία της ονομασίας, λαμβανομένων υπόψη των πληροφοριών που περιλαμβάνονται στην αιτιολογημένη δήλωση ένστασης που υπέβαλε το Ηνωμένο Βασίλειο στην Επιτροπή και του πραγματικού και νομικού πλαισίου σχετικά με τη χρήση της ονομασίας «Χαλλούμι» (Halloumi)/«Hellim», δεν υπάρχουν βάσιμοι λόγοι για να εξακολουθήσουν οι επιχειρήσεις να χρησιμοποιούν την ονομασία «Halloumi»/«Hellim» για τα τυροκομικά προϊόντα που παράγονται στο Ηνωμένο Βασίλειο.
                  
               
                     (54)
                  
                  
                     Όσον αφορά τον προβαλλόμενο γενικό χαρακτήρα της ονομασίας «Χαλλούμι» (Halloumi)/«Hellim», θα πρέπει να αναφερθεί ότι η αντίληψη για τον εν λόγω όρο εκτός της Ευρωπαϊκής Ένωσης και η πιθανή ύπαρξη σχετικών κανονιστικών προτύπων παραγωγής ή δικαστικών αποφάσεων που εκδίδονται σε τρίτες χώρες δεν θεωρούνται σημαντικές για την παρούσα απόφαση.
                  
               
                     (55)
                  
                  
                     Σε αντίθεση με τους ισχυρισμούς των ενισταμένων, το «Χαλλούμι» (Χαλλούμι)/«Hellim» δεν έχει καταστεί τύπος τυριού παραγόμενου σε ολόκληρη την Ευρώπη, του οποίου η ονομασία έχει καταστεί γενική. Η παραγωγή αυτού του τυριού εκτός Κύπρου είναι αμελητέα, ενώ το προϊόν είναι γνωστό και καταναλώνεται στο μεγαλύτερο μέρος του εδάφους της Ένωσης. Καμία εθνική ή ενωσιακή πράξη δεν έχει θεσπίσει τον γενικό χαρακτήρα της ονομασίας «Χαλλούμι» (Halloumi)/«Hellim». Κανένας ισχυρισμός για τον γενικό χαρακτήρα της ονομασίας δεν προβλήθηκε στο πλαίσιο της διαδικασίας ένστασης που διεξήχθη σε επίπεδο Ένωσης, με εξαίρεση την ένσταση του Ηνωμένου Βασιλείου.
                  
               
                     (56)
                  
                  
                     Ομοίως, η κατανάλωση του τυριού «Χαλλούμι» (Halloumi)/«Hellim» εντός του εδάφους της Ένωσης αφορά στην ευρεία πλειονότητα των περιπτώσεων τυρί που παράγεται στην Κύπρο.
                  
               
                     (57)
                  
                  
                     Οι κυπριακές αρχές έχουν επίσης αποδείξει πειστικά ότι οι καταναλωτές της Ένωσης δεν θεωρούν το «Χαλλούμι» ή «Hellim» ως απλό είδος τυριού, αποσυνδεδεμένο από συγκεκριμένη γεωγραφική προέλευση. Στοιχεία από ενδιαφερόμενους φορείς της βιομηχανίας τροφίμων, από την εξαγωγική δραστηριότητα κυπριακών εταιρειών επί διάστημα άνω των 100 ετών, από πολυάριθμα άρθρα στα μέσα ενημέρωσης, από δραστηριότητες προώθησης/διαφήμισης τυριού αποδεικνύουν πέραν πάσης αμφιβολίας την εγγενή κυπριακή ταυτότητα του εν λόγω τυριού από αιώνων. Ομοίως, έγκυρες εγκυκλοπαίδειες και λεξικά από διάφορες χώρες και σε διαφορετικές γλώσσες επιβεβαιώνουν πράγματι την κατάσταση αυτή και την αποκλειστική συσχέτιση μεταξύ αυτού του τυριού και του κυπριακού εδάφους (terroir).
                  
               
                     (58)
                  
                  
                     Παρεμπιπτόντως, ορισμένες ετικέτες τυριού «Χαλλούμι» (Halloumi)/«Hellim» που παράγεται εκτός Κύπρου παραπέμπουν άμεσα ή έμμεσα στην Κύπρο, υποδηλώνοντας ότι το τυρί ακολουθεί την κυπριακή παραδοσιακή συνταγή ή παράδοση ή εμπνέεται από την εν λόγω συνταγή ή παράδοση, ή χρησιμοποιώντας εικόνες ή κειμενικές αναπαραστάσεις που το συνδέουν με τον κυπριακό πολιτισμό. Επομένως, η συσχέτιση αυτή με την Κύπρο, αν και αφορά μη κυπριακό τυρί, υποδηλώνεται και επιδιώκεται σκόπιμα στο πλαίσιο μιας στρατηγικής πωλήσεων που κεφαλαιοποιεί τη φήμη του πρωτότυπου προϊόντος, δημιουργώντας έτσι πραγματικό κίνδυνο σύγχυσης των καταναλωτών.
                  
               
                     (59)
                  
                  
                     Η αναφορά του ΓΕΕΑ σχετικά με τον ισχυρισμό περί γενικού χαρακτήρα της ονομασίας «Halloumi», η οποία διατυπώθηκε σε διάφορες αποφάσεις του τμήματος προσφυγών, και ιδίως στην απόφαση της 20ής Σεπτεμβρίου 2010, η οποία ακυρώθηκε στη συνέχεια από το Γενικό Δικαστήριο (7), αποτελεί απλώς παρεμπίπτουσα αναφορά («obiter dictum»). Η δήλωση αυτή έρχεται σε αντίθεση με την απόφαση του Γενικού Δικαστηρίου στην υπόθεση T-535/10, η οποία περιγράφει την κυπριακή ταυτότητα του τυριού που φέρει την ονομασία «Halloumi» ή «Hellim», και δεν αφορά τον γενικό χαρακτήρα της ονομασίας κατά την έννοια του άρθρου 41 του κανονισμού (ΕΕ) αριθ. 1151/2012. Επιπλέον, η εν λόγω αναφορά έγινε πριν από την υποβολή της αίτησης καταχώρισης της ονομασίας «Χαλλούμι» (Halloumi)/«Hellim» ως ΠΟΠ.
                  
               
                     (60)
                  
                  
                     Με επιστολή της 9ης Ιουλίου 2014, η Κύπρος γνωστοποίησε στην Επιτροπή ότι, με την απόφαση αριθ. 326/2014 του υπουργείου Γεωργίας, Αγροτικής Ανάπτυξης και Περιβάλλοντος της Κυπριακής Δημοκρατίας, της 9ης Ιουλίου 2014, είχε χορηγηθεί μεταβατική περίοδος 10 ετών από την ημερομηνία υποβολής της αίτησης στην Επιτροπή στις επιχειρήσεις που είναι εγκατεστημένες στη γεωγραφική περιοχή και πληρούν τους όρους του άρθρου 15 παράγραφος 4 του κανονισμού (ΕΕ) αριθ. 1151/2012.
                  
               
                     (61)
                  
                  
                     Για να δοθεί επαρκής χρόνος, λαμβανομένων επίσης υπόψη των πρόσθετων περιορισμών που επιβάλλει η πανδημία COVID-19, ώστε ο οργανισμός που είναι επιφορτισμένος με τα καθήκοντα ελέγχου να καταρτίσει και να εφαρμόσει το οικείο σχέδιο ελέγχου, το οποίο θα επιτρέπει σε όλες τις επιχειρήσεις στη γεωγραφική περιοχή που επιθυμούν να τηρούν τους κανόνες του καθεστώτος να καλύπτονται από το εφαρμοστέο σύστημα εξακρίβωσης, η εφαρμογή του παρόντος κανονισμού θα πρέπει να αναβληθεί έως την 1η Οκτωβρίου 2021.
                  
               
                     (62)
                  
                  
                     Επομένως, η ονομασία «Χαλλούμι» (Halloumi)/«Hellim» θα πρέπει να καταχωριστεί στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων.
                  
               
                     (63)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την πολιτική ποιότητας των γεωργικών προϊόντων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Καταχωρίζεται η ονομασία «Χαλλούμι» (Halloumi)/«Hellim» (ΠΟΠ).
            Η ονομασία που αναφέρεται στο πρώτο εδάφιο αφορά προϊόν της κλάσης 1.3. Τυριά του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (8).
         
         
            Άρθρο 2
            Η προστασία της ονομασίας «Χαλλούμι» (Halloumi)/«Hellim» (ΠΟΠ) υπόκειται στη δεκαετή μεταβατική περίοδο που έχει χορηγηθεί από την Κύπρο, με την απόφαση αριθ. 326/2014 του υπουργείου Γεωργίας, Αγροτικής Ανάπτυξης και Περιβάλλοντος της Κυπριακής Δημοκρατίας, της 9ης Ιουλίου 2014, στις επιχειρήσεις που είναι εγκατεστημένες στη γεωγραφική περιοχή και πληρούν τους όρους του άρθρου 15 παράγραφος 4 του κανονισμού (ΕΕ) αριθ. 1151/2012.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Οκτωβρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Απριλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 343 της 14.12.2012, σ. 1.
         
            (2)  ΕΕ C 246 της 28.7.2015, σ. 9.
         
            (3)  Κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (ΕΕ L 95 της 7.4.2017, σ. 1).
         
            (4)  Απόφαση επί της ανακοπής αριθ. B2152604, απόφαση επί της ανακοπής αριθ. B2318585, απόφαση επί της ανακοπής αριθ. B2190257, απόφαση επί της ανακοπής αριθ. B2191396, απόφαση επί της ανακοπής αριθ. B002124637.
         
            (5)  Απόφαση του Γενικού Δικαστηρίου (τέταρτο τμήμα) της 7ης Οκτωβρίου 2015 στις συνεκδικασθείσες υποθέσεις T-292/14 και T-293/14, Κυπριακή Δημοκρατία κατά Γραφείου Εναρμονίσεως στο πλαίσιο της εσωτερικής αγοράς (εμπορικά σήματα, σχέδια και υποδείγματα).
         
            (6)  Απόφαση του Γενικού Δικαστηρίου (όγδοο τμήμα) της 13ης Ιουνίου 2012 στην υπόθεση T-535/10, Οργανισμός Κυπριακής Γαλακτοκομικής Βιομηχανίας κατά Γραφείου Εναρμονίσεως στο πλαίσιο της εσωτερικής αγοράς (εμπορικά σήματα, σχέδια και υποδείγματα).
         
            (7)  Απόφαση του τέταρτου τμήματος προσφυγών του ΓΕΕΑ της 20ής Σεπτεμβρίου 2010 (υπόθεση R 1497/2009-4), η οποία ακυρώθηκε με την απόφαση του Γενικού Δικαστηρίου (όγδοο τμήμα) της 13ης Ιουνίου 2012 στην υπόθεση T-535/10.
         
            (8)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).